Sajtóközlemény

Tisza-Túr Tározó – a mintaprojekt

**2022/10/26**

|  |
| --- |
| A „**VTT Felső-Tisza árvízvédelmi rendszerének kiépítése, Tisza-Túr tározó”** elnevezésű KEHOP-1.4.0-15-2016-00011 azonosító számú projekt az Országos Vízügyi Főigazgatóság és a Felső-Tisza-vidéki Vízügyi Igazgatóság konzorciumában, a Környezeti és Energiahatékonysági Operatív Program keretében, több mint 35 milliárd forint támogatásból valósult meg. |

Napjaink egyik meghatározó kérdése a klímaváltozás hatásainak vizsgálata, a kezeléséhez szükséges intézkedések meghatározása, megtétele. A témával foglalkozó szakemberek számos véleménykülönbség mellett abban egyetértenek, hogy a klímaváltozás a szélsőséges jelenségekben nyilvánul meg, árvizek és aszályos időszakok váltják egymást, akár rövid időszakon belül is. Például míg tavasz elején komoly ár- és belvízvédelmi helyzettel szembesülünk, néhány hónap múlva már az aszálykár megelőzése érdekében kell védelmi intézkedéseket bevezetni.

**A Felső-Tisza-vidéket érintő vízgazdálkodási rendszereink** – a szabályozáskor kitűzött céloknak megfelelően – eddig kizárólag a fölös vizek elvezetését szolgálták, **nem adtak lehetőséget a víztöbblet és a vízhiány közötti egyensúly megteremtésére. A mintaprojektnek tekinthető, most elkészült Tisza-Túr tározó azonban mindkettő kezelésében hatékony megoldást kínál**.

A Felső-Tisza vidéke árvízveszély szempontjából az ország egyik legjobban érintett területe. A veszélyeztetettség elsősorban az árvizek rendkívül gyors kialakulása miatt áll elő. Az áradás intenzitása szokatlanul nagy: két nap alatt a 11 métert is meghaladhatja. Alig 1-2 napunk van felkészülnia védekezésre.

A „biztonsági szelepként” funkcionáló **árapasztó tározók** építésével lehetőség nyílik az árvízvédelmi töltések terhelésének csökkentésére. A Tisza-Túr tározó ezen térség – közvetlenül az országhatár alatti szakasz – árvízvédelmi biztonságát oly módon növeli, hogy a korábban megépült tározókkal közösen, átlagosan 50 cm árvízszint-csökkentést tud előidézni.

A **Tisza-Túr tározó** ugyanakkor abban különbözik más árapasztási projektektől, hogy **komplex vízgazdálkodást tesz lehetővé**: **mind az árvíz, mind a**z **aszály kezelésére hatékony és fenntartható megoldást nyújt.** A korábbi vízgazdálkodási beruházásokkal az a legnagyobb probléma, hogy a rendszer üzemeltetése elviselhetetlen gazdasági terhet jelent a fenntartó vízügyi igazgatóság részére. Ahhoz, hogy **a vízpótlást gravitációs módon tudjuk biztosítani, emelt vízállás** (**árhullám, vagy duzzasztás**) **szükséges.** Vízhiány idején azonban a felhasználható vízkészlettel rendelkező folyók vízszintje alacsony, tehát csak szivattyús vízpótlás jöhet számításba. **Ennek érdekében *fixen telepített elektromos szivattyútelep* épült Tiszabecs térségében, melynek energiaigényét egy zöldenergiára alapozott *naperőmű* biztosítja**.

A vízpótló rendszer gerincét az öntözővíz elosztására a 70-es években kialakított ***csatornahálózat*** adja, melybe bekapcsoltuk az öblözet ***belvízcsatornáit is***. Azzal, hogy a csatornák kettős működésűvé váltak, a terület állandó vízborítást kap, a rendszerbe bekapcsolt ***holtmedrekből*,** illetve ***anyagnyerőhelyekből*** pedig folyamatosan tud szivárogni a víz a talajba, növelve ezáltal a talajvízszintet.

A próbaüzem keretében megkezdett vízpótlás a vártnál is kedvezőbb hatásfokúnak bizonyult. Mindez a korábbi ellenzőket is meggyőzte.

Amellett, hogy a beruházás egyfajta „biztonsági szelepként” csökkenti majd az árvízvédelmi védvonal terhelését anélkül, hogy beavatkozna a Tisza vízjárásába, lehetőséget teremt a Tisza-Túr-közi öblözet vízháztartásának javítására is.

További információ: [www.ovf.hu](http://www.ovf.hu), [www.fetivizig.hu](http://www.fetivizig.hu), www.tiszaturtarozo.ovf.hu